Z.Xanlarova. Mən ömrüm boyu “türkəm” demişəm. Mən bütün ölkələrdə verdiyim konsertlərdə mahnılarımda həmişə demişəm: “Türkün qolu bükülməz, türkün gücü tükənməz, bir kərə qalxan bayraq bir daha enməz”. Türkün, əlbəttə, belə bir gücünü görən Avropa Şurası belə qərəzli hərəkətlər edəcək. Bu qərəzli hərəkətlər bir şəxsiyyət kimi, xalqımızın bir qızı kimi təkcə məni deyil, bütün Azərbaycan xalqını qəzəbləndirib. Onların əli çatmır, yoxsa hər bir azərbaycanlı məktub göndərər. Mən çox xahiş edirəm, bütün bizim parlament adından etirazımızı bildirək. Çünki Türkiyəyə qarşı olan bu hərəkət sabah, o biri gün bizə qarşı da olacaq. Biz özümüzü Türkiyədən ayıra bilmərik. Nəinki parlamentin üzvləri, bütün Azərbaycan xalqı ayağa qalxmalıdır. Çünki bizim ağrılı bir yerimiz olanda birinci türk xalqı bizim arxamızda dayanır. Biz də öz millətimiz olan Türkiyəni qorumalıyıq. Mən xahiş edirəm, parlamentin adından bu qərəzli Avropa Şurasına bir məktub yazaq, müraciət edək. Çox xahiş edirəm, Oqtay müəllim. Sağ olun.